
Către

BIROUL PERMANENT  AL CAMEREI DEPUTAŢILOR

Vă înaintăm, alăturat, raportul de respingere asupra proiectului de Lege privind unele măsuri pentru reorganizarea Ministerului Agriculturii și Dezvoltării Rurale, precum și a unor structuri aflate în subordinea acestuia, trimis Comisiei pentru agricultură, silvicultură, industrie alimentară şi servicii specifice pentru examinare în fond, cu adresa nr.PLx 588/2017  din 18 decembrie 2017.
PREŞEDINTE,

Alexandru STĂNESCU

RAPORT  DE RESPINGERE
asupra  Proiectului de lege privind unele măsuri pentru reorganizarea Ministerului Agriculturii și Dezvoltării Rurale, precum și a unor structuri aflate în subordinea acestuia
(PLx. 588/2017)
În conformitate cu prevederile art. 94  din Regulamentul Camerei Deputaţilor, republicat, cu modificările și completările ulterioare Comisia pentru agricultură, silvicultură, industrie alimentară şi servicii specifice a fost sesizată spre dezbatere în fond,  cu proiectul de Lege privind unele măsuri pentru reorganizarea Ministerului Agriculturii și Dezvoltării Rurale, precum și a unor structuri aflate în subordinea acestuia, transmis cu adresa nr. PLx 588/2017  din 18 decembrie  2017.

Senatul în calitate de primă Cameră sesizată a adoptat proiectul de lege, în ședința din 13 decembrie 2017.
Conform prevederilor art. 76 alin.(2) din Constituţia României, republicată şi ale art.91 alin. (9) pct. 1 din Regulamentul Camerei Deputaţilor, republicat, cu modificările și completările ulterioare  Camera Deputaţilor este Cameră Decizională.
Proiectul de lege are ca obiect de reglementare reorganizarea Ministerului Agriculturii și Dezvoltării Rurale și a unor structuri din subordinea acestuia, „prin înființarea, la nivelul fiecărui județ și al Municipiului București, a unor instituții publice cu atribuții complexe, care să asigure practicarea unei agriculturi durabile, dezvoltarea echitabilă a tuturor zonelor țării și realizarea obiectivelor propuse, pe termen lung, denumite Direcții generale pentru Agricultură Județene și a Municipiului București”.
La întocmirea prezentului raport, Comisia a avut în vedere:

- avizul favorabil al Consiliului Legislativ (nr.1024/27.11.2017)
-avizul favorabil al Comisiei pentru administrație publică și amenajarea teritoriului (nr. 4c-6/501/06.02.2018);
- avizul favorabil al Comisiei pentru muncă și protecție socială (nr. 4c-7/1278/19.02.2018);

- avizul favorabil al Comisiei juridice, de disciplină și imunități (nr. 4c-11/1273/10.02.2020);
- punctul de vedere negativ al Guvernului  (nr.2293/06.04.2020).
În conformitate cu prevederile art.61 din Regulamentul Camerei Deputaţilor, republicat, cu modificările și completările ulterioare Comisia a examinat proiectul de Lege, sus menţionat, în şedinţa online din data de 14 decembrie 2020.
În conformitate cu prevederile art.55 din Regulamentul Camerei Deputaţilor, republicat, cu modificările și completările ulterioare la dezbaterea proiectului de Lege a fost prezent online domnul Sorin Claudiu Roșu Mareș, Secretar de Stat în cadrul Ministerului Agriculturii și Dezvoltării Rurale.
În urma examinării proiectului de Lege şi a opiniilor exprimate, membrii Comisiei au hotărât, cu unanimitatea voturilor celor prezenți, respingerea proiectului de Lege privind unele măsuri pentru reorganizarea Ministerului Agriculturii și Dezvoltării Rurale, precum și a unor structuri aflate în subordinea acestuia, din următorul motiv:
· reorganizarea Ministerului Agriculturii și Dezvoltării Rurale se face prin hotărâre de Guvern.
 În raport de obiectul şi conţinutul reglementării, proiectul de lege face parte din categoria legilor ordinare.       
	PREȘEDINTE,

Alexandru STĂNESCU

